Lilla búcsúzálogjai
Vigasságnak, fájdalomnak,
      Szerelemnek embere, 
      Isten hozzád! Bánatomnak
      Súlya engem levere.

Isten hozzád!ah, szívedben
      Zengjen búcsúvételem,
      Akkor is, ha hív öledben
      Többé nyugtom nem lelem.

Arany helyett légyen híved
      Emlékeztető jele
      Mindaz, a mit szemed, szíved
      Lillában édest lele.

Vedd e fürtöt hajfodromból,
      Melyet nem cirólgatsz már,
      Melyet selyemből, bársonyból
      Mondtál lenni, csapodár!

Vedd orcámnak, mely ágyául
      Csókodnak választatott,
      Képzeltető zálogáúl
      Ez árnyékrajzolatot.

Légyen szemem példázatja
      Ez a kötés nefelejts,
      Melyen könnyem gyöngy harmatja
      Kérlel, hogy el ne felejts!

Fogd e fátyolt, mely keblemnek
      Őrzötte szent titkait,
      S csókodra olvadt szívemnek
      Itta párázatjait.

S ha még ennyi hitjegyemből
      Győzedelmed nem hiszed:
      Végy mindenből! Végy szívemből ─
      Jaj de ─ szívem nem viszed. 
Versek